**AUTORITATEA TERITORIALĂ DE ORDINE PUBLICĂ CLUJ**

**Nr. 11/28.05.2025**

**CĂTRE**

 **CONSILIUL JUDEŢEAN CLUJ**

Alăturat, vă transmitem Informarea privind nivelul de asigurare a securităţii şi a siguranţei civice a comunităţii pe primele 9 luni ale anului 2024.

**PREŞEDINTE ATOP Cluj**

**Molhem Bashar**

AUTORITATEA TERITORIALĂ DE ORDINE PUBLICĂ CLUJ

**Nr. 11/09.05.2025**

**INFORMARE**

**privind nivelul de asigurare a securităţii şi a siguranţei civice a comunităţii**

Autoritatea Teritorială de Ordine Publică este un organism cu rol consultativ, fără personalitate juridică, care s-a constituit şi funcţionează pe lângă Consiliul Judeţean Cluj. Autoritatea îşi desfăşoară activitatea în conformitate cu prevederile Legii nr. 218/2002 privind organizarea şi funcţionarea Poliţiei Române, republicată, cu modificările și completările ulterioare şi ale Regulamentului de organizare şi funcţionare a Autorităţii Teritoriale de Ordine Publică aprobat prin Hotărârea Guvernului nr.787/ 2002, în scopul asigurării bunei desfăşurări şi sporirii eficienţei serviciului poliţienesc din unitatea administrativ-teritorială în care funcţionează.

În conformitate cu prevederile legale, Autoritatea îşi desfaşoară activitatea în plen şi în 3 comisii de lucru: Comisia de coordonare, situaţii de urgenţă şi pentru petiţii, Comisia de planificare, stabilire şi evaluare a indicatorilor de performanţă minimali şi Comisia pentru probleme sociale, standarde profesionale, consultanţă şi drepturile omului.

Având în vedere prevederile Legii nr.218/2002 şi ale H.G.nr.787/2002, Autoritatea Teritorială de Ordine Publică prezintă trimestrial, în faţa Consiliului Judeţean, informări asupra eficientei serviciului poliţienesc.

În acest sens, precizăm faptul că, activitatea desfăşurată de Inspectoratul de Poliţie Judeţean Cluj în cele 9 luni ale anului 2024 s-a axat, în principal, pe realizarea obiectivelor strategice ale Ministerului Afacerilor Interne, respectiv:

* Creşterea gradului de siguranţă şi protecţie pentru cetăţeni prin protejarea persoanei, protejarea patrimoniului, siguranţa stradală, siguranţa rutieră şi siguranţa transporturilor;
* Prevenirea şi combaterea infracţionalităţii organizate şi transfrontaliere, destructurarea grupurilor/grupărilor infracţionale;
* Asigurarea climatului de legalitate a mediului de afaceri prin combaterea evaziunii fiscale, contrabandei, corupţiei, contrafacerii de mărfuri, a infracţiunilor din domeniul achiziţiilor publice precum şi prin protecţia intereselor financiare ale Uniunii Europene;
* Asigurarea resurselor umane, a mijloacelor materiale, financiare şi informaţionale necesare dezvoltării şi menţinerii capacităţii operaţionale a Poliţiei Române.

Activitatea de analiză şi prevenire a criminalităţii s-a desfășurat, cu preponderență, pe următoarele coordonate:

* implementarea la nivel local a programelor elaborate în baza priorităţilor naţionale ale Poliţiei Române; cele trei priorități naționale în domeniul prevenirii criminalității – prevenirea victimizării minorilor, prevenirea violenței domestice, prevenirea criminalității informatice;
* iniţierea şi implementarea proiectelor şi campaniilor locale;
* îmbunătăţirea relaţiei dintre poliţie şi comunitate.

Au fost desfăşurate 294 de întâlniri cu grupuri țintă și activităţi de distribuire materiale preventive în cadrul proiectelor/campaniilor preventive derulate, având 22.044 beneficiari (minori, cadre didactice, adulți).

De asemenea, au fost desfăşurate acţiuni de informare şi prevenire în cadrul proiectelor/campaniilor „De mic învăţ să mă feresc de rele”,”Școala siguranței Tedi”, ”Siguranță online”, ”La cafea cu un polițist”, ”ALEG”, ”Proiect de prevenire a bullyingului și cyberbullyingului” și campanii educaționale în școli.

La Casa de Cultură a Studenţilor din municipiul Cluj-Napoca a avut loc Conferinţa Internaţională ALEG cu tema “*PREVENIREA CONSUMULUI DE DROGURI ÎN RÂNDUL ADOLESCENŢILOR CLUJENI* “ Prevenirea consumului de substanţe stupefiante în rândul tinerilor şi consecinţele acestora - Modalităţi de îmbunătăţire a relaţiei de comunicare dintre părinte şi copil” la care au participat invitați speciali, specialiști din domeniu precum și peste 450 de partcipanţi.

În primele nouă luni ale anului 2024, poliţia a fost sesizată (plângere, denunţ, acte încheiate de alte organe de constatare prevăzute de lege sau sesizare din oficiu) despre comiterea a 13.684 de infracţiuni, înregistrându-se o creștere cu 3,66% a criminalităţii sesizate, comparativ cu anul 2023.

Distribuţia infracţiunilor sesizate pe categorii de infracțiuni a înregistrat următoarea dinamică:

* 63,17% sunt infracţiuni judiciare;
* 9,69% sunt infracţiuni economico-financiare;
* 27,14% sunt infracţiuni de altă natură.

Din analiza indicatorilor statistici privind evoluţia criminalităţii grave rezultă că în primele 9 luni ale anului 2024, au fost înregistrate 4 fapte de omor (una asupra unui membru de familie) şi au fost sesizate 4 fapte de tentativă de omor (dintre care două asupra unui membru al familiei).

În privinţa criminalitãţii contra patrimoniului, menționăm că în primele 9 luni ale anului 2024 a fost înregistrată o creștere a acestui gen de infracțiuni cu 0,95%.

În economia infracţiunilor patrimoniale, ponderea cea mai mare o ocupă infracţiunile de furt, respectiv 46,19% din total.

Trebuie menţionat că, numãrul infracţiunilor de furt au scăzut în perioada analizată cu -8,62%. Astfel, furturile din buzunare, poşete şi genţi au înregistrat o scădere cu 18,46%, infracţiunile de furt din autovehicule au scăzut cu 25,20%. Furturile din societăţi comerciale au crescut cu 11,87%; 57,68% dintre acestea reprezintă furturi de pe rafturi. Totodată, furturile din locuinţe au scăzut în perioada analizată cu 9,78%, precum și furturile de auto, înregistrând o scădere cu 4,55%.

La nivelul Inspectoratului de Poliţie Judeţean Cluj au fost înregistrate 1.341 infracţiuni stradale, cu 244 infracţiuni mai multe decât în perioada similară a anului 2023.

Distribuţia infracţiunilor sesizate pe categorii de infracţiuni, evidenţiază faptul că 33,33% dintre acestea sunt infracţiuni de furt, 4,40% sunt infracţiuni de tâlhărie, iar 23,27% sunt infracţiuni de distrugere.

În cooperare cu instituţiile cu atribuţii în domeniul prevenirii şi combaterii ilegalităţilor în domeniul silvic au fost organizate 445 controale în fondul forestier, pe linia provenienţei, prelucrării, depozitării şi valorificării materialului lemnos şi pe linia legalităţii transportului materialului lemnos.

În urma activităţilor desfăşurate în zonele de risc forestier identificate pe raza judeţului Cluj, au fost înregistrate 363 dosare penale având ca obiect infracţiuni la regimul silvic, cercetate 124 persoane, verificate 516 vehicule, inclusiv atelaje hipo şi s-a dispus confiscarea cantităţii de 1883,61 mc material lemnos, în valoare de 714,01 mii lei.

De asemenea, față de 8 persoane s-au luat măsuri preventive, 7 au fost plasate sub control judiciar și o persoană a fost reținută.

Polițiștii au aplicat 398 sancțiuni contraventionale pentru încălcarea prevederilor Legii nr.171/2010, în valoare de 814.90 mii lei.

Având ca prioritate creşterea gradului de siguranţă a cetăţenilor, poliţiştii au desfăşurat 374 de acţiuni cu efective mărite.

Cu ocazia desfăşurării acestor activităţi au fost descoperite 539 infracţiuni, din care, în flagrant, un număr de 336 infracţiuni

Au fost aplicate 5.796 sancţiuni contravenţionale pentru nerespectarea prevederilor Legii nr. 61/1991, pentru sancționarea faptelor de încalcare a unor norme de convieţuire socială, a ordinii şi liniştii publice şi 264 sancţiuni contravenţionale pentru nerespectarea prevederilor Legii nr. 333/2003, privind paza obiectivelor, bunurilor, valorilor și protectia persoanelor, 149 sancțiuni contravenționale pentru nerespectarea prevederilor H.G. nr.301/2012, privind normele de aplicare ale Legii nr. 333/2003, respectiv 81.785 sancțiuni contravenționale pentru nerespectarea prevederilor O.U.G. nr. 195/2002 rep. și mod., privind circulaţia pe drumurile publice, din care un număr de 18.261 sancțiuni contravenționale au fost aplicate conducătorilor auto.

Poliţiştii de proximitate au desfăşurat 814 activităţi în comunitate, au consiliat 1.955 persoane care s-au prezentat la punctele de consiliere, au aplanat 573 de stări conflictuale şi au soluţionat 1.218 dosare penale.

Misiunile echipelor chinotehnice ale Inspectoratului de Poliţie Judeţean Cluj au fost atât de promovare a Poliției Române - ocazii cu care au primit aprecieri pozitive din partea cetățenilor și a instituțiilor partenere, cât mai ales activități specifice Poliției, toate însumând un număr de 192 misiuni, din care 116 misiuni au fost realizate cu câinii specializați în patrulare-intervenție(la competiții sportive, percheziții și evenimente cultural-artistice), 29 misiuni cu câinii specializați în prelucrare miros și 47 misiuni cu câinii specializați în detectare explozivi(la competiții sportive și evenimente cultural-artistice).

În primele 9 luni din anul 2024, poliţiştii au intervenit la 20.934 de evenimente în urma apelurilor de urgenţă recepţionate. În mediul urban au fost realizate 12.567 de intervenţii, iar în mediul rural 8.367.

Cu ocazia acţiunilor, poliţiştii rutieri au constatat 1.342 infracţiuni, respectiv: 527 infracţiuni la regimul circulaţiei (dintre care, cele mai multe, respectiv 183 pentru alcoolemie peste limita admisă, 127 pentru conducerea sub influenţa unor substanţe psihoactive şi 64 pentru conducerea autovehiculelor fără permis), la care se adaugă 441 infracţiuni de altă natură.

Au fost reţinute 4.247 permise de conducere ca urmare a comiterii unor contravenții; totodată, au fost retrase 1.511 certificate de înmatriculare.

Circulaţia rutieră s-a manifestat ca un fenomen dinamic şi complex, dominantă rămânând sporirea valorilor de trafic pe principalele tronsoane de drum.

În primele nouă luni ale anului 2024 s-au produs 900 de accidente rutiere. Dintre acestea, 133 au fost raportate ca fiind accidente rutiere grave.

În primele 9 luni, au fost soluţionate 6.291 petiţii, scrisori şi reclamaţii primite de la cetățeni în baza OG 27/2002 *privind reglementarea activităţii de soluţionare a petiţiilor.*

De asemenea, la ghişeele de lucru cu publicul au fost eliberate certificate,  autorizaţii, avize etc., astfel:

* 57.456 certificate de cazier judiciar;
* 12.293 certificate de integritate comportamentală;
* 14.459 alte documente (copie de pe cazier, copie de pe Registru, extrase cazier instituții publice etc) ;
* 2.773 situații generale ale cazierului judiciar;
* 907 de avize/autorizaţii/permise în domeniul armelor, substanţelor periculoase şi al materiilor explozive;

 Şi în această perioadă, Inspectoratul de Poliţie Judeţean Cluj a realizat o cooperare foarte bună cu celelalte instituţii de aplicare a legii dar şi cu instituţiile şi autorităţile locale.

 Totodată, autorităţile judeţene au fost informate în mod operativ şi constant cu privire la evoluţia fenomenelor antisociale şi modul în care au fost îndeplinite sarcinile propuse în plan local.

**PREŞEDINTE ATOP Cluj**

**Molhem Bashar**